กสิกรสร้างสะพานดึงอาชีพอิสระกู้เงิน
เคแบงก์เดินหน้าดูดลูกค้าอาชีพอิสระ 3 แสนราย ดันยอดสินเชื่อ 3,500 ล้านบาท
17 ส.ค. 2554

เคแบงก์เดินหน้าดูดลูกค้าอาชีพอิสระ 3 แสนราย ดันยอดสินเชื่อ 3,500 ล้านบาท
นายชาติชาย พยุหนาวีชัย ผู้ช่วยกรรมการผู้จัดการธนาคารกสิกรไทย เปิดเผยว่า ธนาคารมีแผนจะเพิ่มฐานลูกค้าอาชีพอิสระที่ไม่มีสลิปเงินเดือนและไม่สามารถเข้าถึงสินเชื่อได้ ซึ่งมีอยู่ 30 ล้านคน เพราะคนเหล่านี้มีข้อจำกัดในเรื่องหลักฐานยืนยันรายได้ จึงได้เปิดบริการเดินบัญชีเพื่ออนาคตมาช่วยตอบโจทย์ให้เข้าถึงแหล่งเงิน โดยปัจจุบันธนาคารมีลูกค้ากลุ่มนี้อยู่ 3 แสนราย คิดเป็น 3% ของลูกค้ารายย่อย 10 ล้านราย
ทั้งนี้ โครงการเดินบัญชีเพื่ออนาคตจะเปิดให้ลูกค้าออมเงินในรูปแบบใดก็ได้ ทั้งออมทรัพย์ ฝากประจำ และซื้อกองทุนขั้นต่ำ 4,000 บาท สูงสุด 2 หมื่นบาทต่อเดือน เป็นเวลา 12 ปีติดต่อกัน หากไม่มีประวัติผิดนัดชำระและยังมีรายได้ต่อเนื่องจะได้รับอนุมัติสินเชื่อสูงสุด 125 เท่าทันที
“หากลูกค้าออมเงินขั้นต่ำ 4,000 บาทต่อเดือน ครบ 2 ปี จะสามารถยื่นขอสินเชื่อบ้านได้ 5 แสนบาท พร้อมส่วนลดจากดอกเบี้ยปกติอีก 0.25% สำหรับสินเชื่อรถยนต์ หากออมเงิน 1 ปี สามารถขอสินเชื่อได้ 1.8 แสนบาท สำหรับสินเชื่อบุคคลและสินเชื่อบัตรเครดิต หากออมเงินครบ 1 ปี จะสามารถสมัครบัตรเครดิตในวงเงิน 4 หมื่นบาท แต่มีข้อแม้ว่าลูกค้าต้องมีรายได้ต่อเดือนไม่ต่ำกว่า 1.5 หมื่นบาท หากมีการออมเงินในแต่ละเดือนมากขึ้นจะได้รับวงเงินสินเชื่อได้สูงสุดถึง 2.5 แสนบาทต่อเดือน” นายชาติชาย กล่าว
นายชาติชาย กล่าวว่า ขณะนี้มีกลุ่มลูกค้าที่เข้าเกณฑ์และสามารถเข้าร่วมโครงการได้ทันที 3 หมื่นราย ซึ่งคาดว่าภายในสิ้นปีจะเข้าร่วม 1 หมื่นราย คิดเป็นสินเชื่อ 3,500 ล้านบาท โดยในปีต่อไปคาดว่าจะมีลูกค้าเพิ่มขึ้นปีละ 3 แสนราย ซึ่งจะเพิ่มสัดส่วนลูกค้ากลุ่มนี้ขึ้นเป็น 5% ภายใน 12 ปี